Landkreis Land Hadeln

De Landkreis Land Hadeln weer von 1932 bet 1977 en Landkreis in de prüüßsche Provinz Hannover (von’n 1. November 1946 af an in Neddersassen) mit Seet in Oterndörp in’t Land Hadeln.

 Geografie 

In’n Noorden leeg de Landkreis an de Elv mit’n Kreis Süderdithmarschen in Sleswig-Holsteen op de anner Sied von de Elv. In’n Oosten dee de Kreis an’n Landkreis Stood grenzen un in’n Süden an’n Landkreis Bremervöör. In’n Süüdwesten leeg de Landkreis Wersermünn un in’n Westen de Stadt Cuxhoben.

 Geschicht 

De Landkreis Land Hadeln is an’n 1. Oktober 1932 ut de enkelte Gemeen Olenwoold, de vörher in’n Kreis Leh weer, den Kreis Hadeln un den Kreis Neehuus billt worrn. Von’n Kreis Neehuus sünd de Gemenen Grootweurn, Hüll un Neeland utnahmen, de na’n Landkreis Stood wesselt. An’n 1. April 1937 is mit dat Groot-Hamborg-Gesett denn ok noch en groten Deel von dat Amt Ritzbüttel (utbenahmen de Stadt Cuxhoben) Deel von’n Landkreis worrn.

Mit de Drüdde Verordnung över den Neeopbo von dat Riek von’n 28. November 1938 sünd de Utdrück för de Verwaltungsbezirke in dat Düütsche Riek eenheitlich maakt worrn. Dorüm hett sik to’n 1. Januar 1939 de Naam von Kreis Land Hadeln op Landkreis Land Hadeln ännert.

Bi de Kreisreform to’n 1. August 1977 is de Landkreis denn mit den Landkreis Wersermünn un de Stadt Cuxhoben to’n ne’en Landkreis Cuxhoben tohoopfaat worrn.

 Wapen 

Dat Wapen wiest op grönen Grund un swarten Schildfoot den Hilligen Nikolaus in en sülvern Choorkleed, en gröön Messkleed mit gollen Rannen, gollen Schoh, en gröön Mitra mit gollen Rannen, gollen Hoor, natürlich Huudfarv un en sülvern Krummstaff, den sien Krümm mit en gollen Roos mit fiev Bläder ennt. De rechte Hand hett he to’n Segen hoogböhrt.

Bischop Nikolaus, Patroon von de Schippers un Küstenlüüd, keem al von dat 13. Johrhunnert af an in dat Segel von Hadeln vör.

 Landrääd 

 1. Oktober 1932–1933: Benno Eide Siebs
 1933–April 1940: Erich Hasse
 April 1940–1943: Ernst Klemeyer (deelwies vertreden dör’n Landraad von’n Landkreis Bremervöör, Friedrich Kraft Freiherr Schenck zu Schweinsberg)
 1943–1945: Waldemar Büning
 1945–1948: Heinrich Meyer
 1948–30. Januar 1966: Ernst-August von der Wense (Düütsche Partei)
 März 1966–Oktober 1968: Otto Peschel
 Oktober 1968–1977: Helmut Grube

 Böverkreisdirekters 

 1946–1947: Peter Christian von Kleist-Retzow
 1947–1954: Georg Bobrowski
 1954–1971: Waldemar Büning
 1971–31. Juli 1977: Torsten Quidde

 Kultur 

1952 hett de Landkreis en Patenschop för den Kreis Labiau in Oostprüßen övernahmen. Dat heet, dat de Landkreis sik insett för dat Wohren von de Kultur un Geschicht von de Lüüd, de na’n Tweten Weltkrieg ut’n Kreis Labiau flücht un verdreven worrn sünd un sik in de Kreisgemeenschop Labiau tohoopslaten hebbt. As de Landkreis Land Hadeln 1977 oplööst worrn is, hett de Landkreis Cuxhoben disse Patenschop övernahmen.

 Inrichtungen 

Dat Kreiskrankenhuus Land Hadeln stünn in Oterndörp.

 Inwahnertall 

 Tied 1933 1939 1966 Inwahners 42.281 43.827 64.200

Gemenen
De Gemenen von’n Landkreis Land Hadeln (Stand 1939):

 Gemeen Inwahners Gemeen Inwahners Gemeen Inwahners Gemeen InwahnersAbbenseet 320Armsdörp 462Basbeek 1.787Belen 565Berensch-Arensch* 338Bornbarg 226Bülkau 1.205Doornsood 83Franzenborg 670Geversdörp 878Godshem 776Godendörp* 181Heckthusen 899Heeßel 163Helmworth 1.686Hemm 169Hemmoor 449Hockmöhlen 237Hollen 370Holt-Spangen* 169Ihlbeek 87Isensee 638Kedenbrook 333Kumbarg 1.418Klint 409Langenmoor 69Lee 938Lohmöhlen 169Loomst 1.307Lüttwöhrn 217Maurismaur 250Mittelsnohn 314Neebachenbrook 86Neehuus 1.486Neenkarken 1.304Nindörp 415Nordahn 217Öberndörp 1.833Olenbrook 2.978Olendörp 999Olenwoold 1.062Oosten 974Oosterbrook 488Ooster-Helmworth **Oppeln 347Oterndörp 4.062Ox* 345Sahlenborg* 837Steenau 1.127Stinst 585Varrel 126Voigtding 265Wannen 1.871Warstood 1.582Wester-Helmworth **Westersood 1.063Wingst 2.077Wisch 96Wohlenbeek 138Worth 1.431
 * eerst mit dat Groot-Hamborg-Gesett 1937 Deel von’n Landkreis worrn
 ** an’n 1. Oktober 1937 Deel von Helmworth worrn; Ooster-Helmworth harr 1885 768 Inwahners un Wester-Helmworth 1.276

Kategorie:Landkreis Cuxhoben
Kategorie:Gifft dat nich mehr